Több légitársaság is kikerüli az iraki és az iráni légteret
Az amerikai szövetségi légügyi hatóság (FAA) szerdára virradóra megtiltotta az amerikai légi járatok közlekedését az iraki és az iráni légtérben, valamint a Perzsa(Arab)-öböl és az Ománi-öböl térségében. A hatóság azt követõen döntött így, hogy Irán több mint egy tucat ballisztikus rakétát lõtt ki, az amerikai erõk által használt két iraki támaszpontra. Közben az ukrán légiközlekedési hivatal is megtiltotta a repülést Irán fölött.
Az FAA elõször csak nem részletezett óvintézkedéseket jelentette be az amerikai polgári járatok biztonságának garantálására, szerte a világban. Késõbb közleményben tudatta a tilalmat, megjegyezve, hogy a hivatal egyezteti lépéseit az amerikai nemzetbiztonsági szervekkel, s egyben megosztja információit a külföldi polgári repülõtársaságokkal is.

Az amerikai sajtóban megjelent információk szerint a tajvani China Airlines és a szingapúri légitársaság (SIA) is megváltoztatta kedden éjjel járatainak útvonalát, hogy elkerülje a konfliktusos térséget.

A Wizzair sem repül arra

Közleményt adott ki a Wizzair a közel-keleti biztonsági helyzettel kapcsolatban.

Ebben azt írják, hogy a légitársaság repülõgépei jelenleg biztonsági okokból nem érintik az iraki és az iráni légteret, a Dubajba közlekedõ járatok Szaúd-Arábia felõl közelítik meg az úti célt.

A Wizz Air tájékoztatta utasait, hogy folyamatosan nyomon követi és mérlegeli a Közel-Keleten zajló eseményeket, valamint kapcsolatban áll az illetékes hatóságokkal. A Wizz Airnek eddig egyetlen járatát sem kellett törölnie, ám mivel a térségben folyamatosan változik a helyzet, a légitársaság készen áll arra, hogy szükség esetén minden szükséges intézkedéssel garantálja utasai, személyzete és repülõgépei biztonságát Dubajba közlekedõ járatain.

Ha a térségben zajló események miatt változik a menetrend, az érintett utasokat emailben és SMS-ben is tájékoztatni fogják.

Több külföldi légitársaság felfüggesztette a közel-keleti térséget érintõ járatait

Az Air France francia, a Lufthansa német, az Aeroflot orosz és az egyesült arab emírségekbeli Emirates légitársaság is felfüggesztette szerdán a közel-keleti térséget érintõ járatait azt követõen, hogy Irán rakétacsapásokat mért az Irakban állomásozó amerikai erõkre.

Az Air France közleményében azt írta, hogy a légitársaság a francia és a regionális hatóságok döntése nyomán módosította járatai repülési terveit.

A Lufthansa szóvivõje közölte, hogy a társaság törli a Frankfurt és Teherán között naponta közlekedõ járatát. Hozzátette, hogy a szombaton az iraki Erbílbe tervezett járatot is törölték.

Az Oroszországi Szövetségi Légiközlekedési Ügynökség (Roszaviacija) arról számolt be, hogy az orosz légi szállítók elkerülik az iraki, az iráni, a Perzsa(Arab)-öböl és az Ománi-öböl térségét. A nemzetközi polgári repülést fenyegetõ jelenlegi biztonsági kockázatok fényében a szövetségi ügynökség további értesítésig azt tanácsolja, hogy az orosz légitársaságok ne használják a térség légterét.

Az egyesült arab emírségekbeli Emirates légitársaság közölte, hogy törölte bagdadi járatait, figyeli helyzet alakulását, szoros együttmûködésben a térségbeli országok hatóságaival.

Az ukrán légiközlekedési hivatal is megtiltotta a repülést Irán fölött

Az ukrán állami légiközlekedési hivatal az ukrán utasszállító szerda reggel Teheránnál történt katasztrófája miatt megtiltotta a repülést minden ukrán légitársaságnak Irán légterében - közölte Vladiszlav Kriklij infrastrukturális miniszter.

Elõzõleg már a szerencsétlenséget szenvedett gép tulajdonosa, a MAU légitársaság is bejelentette, hogy meghatározatlan idõre felfüggeszti teheráni járatait.
A repülési tilalom a közlemény szerint január 9-én nulla órától lép életbe és a légi baleset okainak feltárásáig marad érvényben. A hivatal közölte továbbá, hogy biztonsági ellenõrzést hajt végre a MAU-nál, és más légitársaságoknál is.
Irán Irak